ΓΡΑΠΤΗ ΕΡΩΤΗΣΗ E-3601/00

υποβολή: Luciano Caveri (ELDR) προς την Επιτροπή

(22 Νοεμβρίου 2000)

Θέμα: Προστασία τυπικών προϊόντων έξω από την ΕΕ

Τα τυπικά προϊόντα της Ευρωπαϊκής Ένωσης προστατεύονται σήμερα από ειδικά σήματα όπως τα σήματα DOP (Προστατευόμενη Ονομασία Προέλευσης) και IGP (Προστατευόμενη Γεωγραφική Ένδειξη), που επέτρεψαν τελικώς την αποφυγή προϊόντων απομίμησης τα οποία θα μπορούσαν να δημιουργήσουν σύγχυση στους καταναλωτές και αβεβαιότητα στην αγορά. Δυστυχώς όμως αυτά τα συστήματα προστασίας περιορίζονται σήμερα στο χώρο της Ένωσης και επομένως όπως στην περίπτωση του fontina, τυπικού τυριού της Valle d' Aosta δεν μπορούν να εμποδίσουν προϊόντα απομίμησης ή παραποίησης, ακόμη και ευρωπαϊκής προέλευσης, να κυκλοφορούν στην αγορά των ΗΠΑ ή προϊόντα με ίδια ονομασία να παρασκευάζονται και να κυκλοφορούν στο νοτιοαμερικανικό εμπόριο.

Ποιες πρωτοβουλίες έχει πάρει η Επιτροπή για να επεκτείνει και εκτός της Ένωσης, με ειδικές διεθνείς συμφωνίες, την προστασία των σημάτων DOP και IGP προς όφελος των τυπικών προϊόντων και των καταναλωτών; Είναι δυνατόν να αναληφθεί δράση σε ευρωπαϊκό επίπεδο κατά των παραγωγών που παράγουν και εμπορεύονται έξω από την Ευρώπη προϊόντα πλήρους απομίμησης των DOP και IGP;

Απάντηση του κ. Lamy Εξ ονόματος της Επιτροπής

(14 Δεκεμβρίου 2000)

Η προστασία της ονομασίας προέλευσης και των γεωγραφικών ενδείξεων στην κοινοτική αγορά εξασφαλίζεται μέσω του κανονισμού (ΕΟΚ) αριθ. 2081/92 του Συμβουλίου της 14ης Ιουλίου 1992 σχετικά με την προστασία των γεωγραφικών ενδείξεων και της ονομασίας προέλευσης των γεωργικών προϊόντων και των ειδών διατροφής(1). Η προστασία αυτή έχει στόχο την προώθηση προϊόντων ποιότητας, την παροχή αξιόπιστων πληροφοριών στον καταναλωτή σχετικά με τη γεωγραφική προέλευση των προϊόντων και την αποφυγή σφετερισμού ή απομίμησης που θίγουν τη φήμη των εν λόγω προϊόντων.

Σε διεθνές επίπεδο, η θέσπιση στο πλαίσιο του Παγκόσμιου Οργανισμού Εμπορίου (ΠΟΕ) της συμφωνίας για τις πτυχές των δικαιωμάτων πνευματικής ιδιοκτησίας που αφορούν το εμπόριο (TRIPs), αποτέλεσε ουσιαστική πρόοδο στον τομέα προστασίας της ονομασίας προέλευσης και των γεωγραφικών ενδείξεων. Ωστόσο, πρέπει να αναγνωρισθεί ότι η συμφωνία TRIPs περιλαμβάνει σειρά περιορισμών στο ζήτημα της νομικής προστασίας των προϊόντων ποιότητας και ότιπάρχουν δυνατότητες περαιτέρω προόδου, ιδίως όσον αφορά τα προϊόντα εκτός από κρασιά και οινοπνευματώδη.

Η Επιτροπή ακολουθεί, βάσει της συμφωνίας αυτής, πολιτική προστασίας των ευρωπαϊκών ονομασιών που αποτελούν αντικείμενο σφετερισμού στις αγορές του εξωτερικού. Στην ολοκληρωμένη κοινοτική πρόταση στο πλαίσιο των διαπραγματεύσεων του ΠΟΕ για τη γεωργία προβλέπονται επίσης σχέδια για μεγαλύτερες δυνατότητες πρόσβασης των κοινοτικών προϊόντων ποιότητας στις αγορές. Επιπλέον, η Επιτροπή ζήτησε από τα κράτη μέλη να τις διαβιβάσουν πληροφορίες σχετικά με τα ευρωπαϊκά προϊόντα για τα οποία προβλέπεται προστασία των γεωγραφικών ενδείξεων ή της ονομασίας προέλευσης και που παραποιούνται στις αγορές του εξωτερικού. Με τα δεδομένα αυτά, η Επιτροπή συμμετέχει ενεργά στις τρέχουσες συνομιλίες για τον πολυμερή κατάλογο κρασιών και οινοπνευματωδών καθώς και για την επέκταση της προστασίας των γεωγραφικών ενδείξεων σε προϊόντα άλλα, εκτός από τα κρασιά και τα οινοπνευματώδη, στο πλαίσιο του ολοκληρωμένου προγράμματος του συμβουλίου TRIPs.

(1) ΕΕ L 208 της 24.7.1992.